
ТЕХНИЧЕСКО ЗАДАНИЕ

към процедура за избор на изпълнител за

„Създаване и тестване на прототипи и пилотни линии, свързани с разработването на продуктовата иновация“
I. ОПИСАНИЕ НА ПРЕДМЕТА НА ПРОЦЕДУРАТА
Предмет на настоящата поръчка е избор на Изпълнител за „Създаване и тестване на прототипи и пилотни линии, свързани с разработването на продуктовата иновация“. Предвидено е създаването и тестването на  инсталация за добавяне на фаялит в бетоновите смеси.
Фаялитът, известен още като железен силикат, представлява суровина, която ще замества част от влаганите инертни материали в състава на бетоните. Добавянето на материала следва да се осъществява чрез специализирана инсталация, която трябва да бъде приложима както към новоизградени, така и към съществуващи бетонови възли, в зависимост от устройството им.

В зависимост от условията на конкретния бетонов център, наличното пространство, конфигурацията на бункерите и транспортните ленти, както и начина на организация на производствения процес, следва съоръжението да има следните функционалности:

· Инсталация за добавяне на фаялит да бъде монтира в един от приемните бункери за инертни материали, с оглед най-оптимално включване към технологичната схема на бетоновия възел;

· Инсталация за добавяне на фаялит, която се монтира самостоятелно, поради невъзможността да се вгради в приемното съоръжение за инертни материали, като позволява включване към технологичната схема на бетоновия възел за добавяне на фаялита при производствения процес.

На база резултатите от извършените предварителни изследвания, изпитвания и измервания, виждането на Възложителя е, че технологично най-добре е да бъдат разработени два варианта на съоръжението, описани както следва:

1. Инсталация за добавяне на фаялит, която се монтира в един от приемните бункери за инертни материали на съществуващ или новоизграден бетонов център.

Инсталацията представлява приемен бункер за фаялит с шнеков транспортьор и пневматична или електрическа вибрираща система. Стените на приемния бункер за ваялит се облицоват с ниско фрикционен полимерен материал. Материала е така подбран, че да бъде издръжлив на износване от триене, като същевременно да облекчи подаването на материала и да се избегне задържането му в бункера. Фаялита се изсипва в приемния бункер, от който чрез транспортен шнек се подава на кантарната лента (кантара) на бетоновия център. Шнекът се задвижва от ел. двигател с вградена спирачка, която позволява подаване на определеното по рецепта количество от материала върху кантарната лента на бетоновия възел. Сигнала към ел. двигателя на шнека за добавяне или спиране на железният силикат се получава от везните за инертен материал на бетоновия възел.

2. Инсталация за добавяне на фаялит, която се монтира самостоятелно, поради невъзможността да се вгради в приемното съоръжение за инертни материали

Съоръжението следва да бъде разработено като самостоятелно разположена инсталация, монтирана върху предварително изградена бетонна площадка. Чрез вибропитател фаялитът следва да се подава от приемния бункер върху транспортна лента, която да отвежда материала към кантарната лента/везните за инертен материал на бетоновия възел.

Основната цел на двете съоръжения е да осигурят надеждно, равномерно, контролирано и дозирано подаване на фаялит в производствения процес на бетоновия възел, като се гарантира възможност за претегляне на материала по рецепта и автоматично управление на подаването чрез сигнал от везните за инертен материал.

II. ИЗХОДНИ ДАННИ
Изискването на Възложителя е разработване и производство на два варианта на специализирани съоръжения за добавяне на фаялит/железен силикат в бетонови смеси.

На база резултатите от извършените предварителни изследвания и изпитвания, изводът е, че фаялитът следва да се разглежда като насипен промишлен материал с възможна повишена плътност, абразивност, запрашаване и склонност към задържане по стените на бункера. Поради тези характеристики конструкциите следва да бъдат разработени така, че да ограничават риска от задръстване, неравномерно подаване, сводообразуване, разпиляване и прекъсване на технологичния процес.

1. Изходни данни за разработване на инсталацията във вариант 1
Инсталацията следва да бъде разработена като автоматизирана система за дозирано подаване на фаялит, посредством шнеков механизъм.

Съоръжението следва да бъде монтирано в един от бункерите на съществуващ или новоизграден бетонов център. Фаялитът се изсипва в приемния бункер, откъдето чрез транспортен шнек се подава към кантарната лента/везните за инертен материал на бетоновия възел.

Шнекът следва да се задвижва от електрически двигател с вградена спирачка. Спирачката следва да предотвратява нежелано движение на механизма и да подпомага прецизното подаване на определено количество материал по зададена рецепта.

Сигналът за стартиране и спиране на подаването на фаялит следва да се получава от системата за претегляне на инертните материали на бетоновия възел.

2. Изходни данни за разработване на инсталацията във вариант 2
Инсталацията следва да бъде разработена като автоматизирана система за дозирано подаване на фаялит, посредством лентов механизъм.

Съоръжението следва да бъде монтирано върху предварително изградена бетонна площадка, разположена независимо, но в близост до съществуващия бетонов възел или в друго подходящо място, съобразено с технологичната производствена схема.

Фаялитът се изсипва в приемния бункер, откъдето чрез вибропитател се подава равномерно върху транспортната лента. Транспортната лента следва да бъде изпълнена с подходящ лек наклон, така че да отвежда фаялита към кантарната лента/везните за инертен материал на бетоновия възел.

Транспортната лента следва да се задвижва от електрически двигател с вградена спирачка, която да не позволява връщане на материала назад по лентата и да ограничава риска от задръстване на съоръжението.

Сигналът към вибропитателя и транспортната лента за добавяне или спиране на подаването на железния силикат следва да се получава от везните за инертен материал на бетоновия възел.

3. Общи изходни данни
При разработването и на двата варианта на инсталацията следва да бъдат отчетени:

· необходимият дебит на подаване на фаялит;

· насипната плътност на материала;

· влажността и гранулометричният състав;

· абразивността на материала;

· геометрията и състоянието на съществуващия бетонов възел;

· разположението на кантарната лента/везните за инертен материал;

· наличното електрозахранване;

· наличието на сгъстен въздух, когато е приложимо;

· възможността за автоматизация и интеграция към управлението на бетоновия възел;

· изискванията за безопасна експлоатация, обслужване и поддръжка.

III. ОСНОВНИ ТЕХНИЧЕСКИ ХАРАКТЕРИСТИКИ
III.1. Основни технически характеристики на инсталацията във вариант 1, с подаване на материала посредством шнеков механизъм.
1. Вид на съоръжението - приемен бункер с шнеков транспортьор и пневматична вибрираща система.

2. Предназначение - дозирано подаване на фаялит/железен силикат към кантарната лента/везните за инертен материал на бетоновия възел.

3. Място на монтаж - в един от приемните бункери за инертни материали на съществуващ или новоизграден бетонов център.

4. Работен материал - фаялит, представляващ железен силикат.

5. Основни конструктивни елементи:
· приемен бункер;

· транспортен шнек;

· електрически двигател с вградена спирачка;

· редуктор, при необходимост;

· пневматична вибрираща система;

· носеща метална конструкция;

· изходен участък към кантарната лента/везните за инертен материал;

· ревизионни отвори и обслужващи елементи;

· предпазни капаци и защитни елементи.

6. Принцип на действие - фаялитът се изсипва в приемния бункер на инсталацията. Чрез вибриращата система се подпомага придвижването на материала и се ограничава рискът от задържане по стените на бункера. Материалът постъпва към транспортния шнек, който го подава към кантарната лента/везните за инертен материал на бетоновия възел. След претегляне на необходимото количество по рецепта материалът се включва в производствения процес.

7. Приемен бункер - стените на бункера следва да бъдат облицовани с ниско фрикционен полимерен материал, устойчив на износване от триене. Облицовката следва да облекчава подаването на фаялита, да намалява коефициента на триене и да ограничава задържането на материала в бункера.

8. Транспортен шнек - шнекът следва да бъде оразмерен съобразно необходимия дебит, характеристиките на фаялита и условията на работа. Той следва да осигурява равномерно транспортиране на материала към кантарната лента.

9. Задвижване на шнека - чрез електрически двигател с вградена спирачка, при необходимост с редуктор и честотно управление. Вградената спирачка следва да осигурява по-точно спиране на подаването и да подпомага подаването на зададено количество материал по рецепта.

10. Вибрираща система - пневматична , разположена така, че да подпомага равномерното придвижване на фаялита към шнека и да ограничава риска от сводообразуване, уплътняване и задържане.

11. Управление - стартирането и спирането на подаването на фаялит следва да се управлява чрез сигнал от везните за инертен материал на бетоновия възел. Да се предвиди възможност за работа в автоматичен и ръчен режим.

12. Материали за изработка - захранващият бункер следва да бъде изработен от високоустойчива на износване и триене легирана стомана. Поддържащата конструкция следва да бъде изпълнена от легирана стомана, устойчива на вибрации и механични натоварвания.

13. Изисквания към работата:
· равномерно подаване на фаялит;

· възможност за подаване на определено количество материал по рецепта;

· автоматично спиране при достигане на зададеното количество;

· предотвратяване на задържане на материал в бункера;

· предотвратяване на задръстване в зоната на шнека;

· устойчивост на абразивно износване;

· лесно обслужване и почистване;

· безопасна експлоатация.

III.2. Основни технически характеристики на инсталацията във вариант 2, с подаване на материала посредством лентов механизъм.
1. Вид на съоръжението - приемен бункер с вибропитател и транспортна лента.

2. Предназначение - дозирано подаване на фаялит/железен силикат към кантарната лента/везните за инертен материал на бетоновия възел.

3. Място на монтаж - върху предварително изградена бетонна площадка, странично спрямо съществуващия бетонов възел или на друго подходящо място, съобразено с технологичната схема.

4. Работен материал - фаялит, представляващ железен силикат.

5. Основни конструктивни елементи:
· приемен бункер;

· вибропитател;

· транспортна лента;

· носеща метална конструкция;

· задвижващ барабан;

· обтягащ и/или отклоняващ барабан;

· електрически двигател с вградена спирачка;

· редуктор, при необходимост;

· механизъм за регулиране и обтягане на лентата;

· странични ограничители срещу разпиляване;

· изходен участък към кантарната лента/везните за инертен материал;

· ревизионни и обслужващи елементи;

· предпазни капаци и защитни елементи.

6. Принцип на действие - фаялитът се изсипва в приемния бункер. От бункера материалът се подава чрез вибропитател върху транспортната лента. Вибропитателят следва да осигурява равномерно и надеждно подаване на насипния материал, като ограничава риска от задържане и неравномерно постъпване върху лентата. Транспортната лента отвежда фаялита към кантарната лента/везните за инертен материал на бетоновия възел, където се претегля необходимото количество по рецепта.

7. Приемен бункер - бункерът следва да бъде облицован с ниско фрикционен полимерен материал, устойчив на износване от триене. Облицовката следва да подпомага подаването на материала, да намалява триенето между фаялита и стените на бункера и да ограничава задържането на материал.

8. Вибропитател - вибропитателят следва да бъде оразмерен за работа с насипен абразивен материал и да осигурява надеждно, равномерно и енергийно ефективно подаване на фаялита към транспортната лента.

9. Транспортна лента - лентата следва да бъде изработена от износоустойчива гума, подходяща за работа с абразивен материал. Тя следва да бъде разположена с подходящ лек наклон, така че да може да подава/отвежда фаялита към кантарната лента на бетоновия възел.

10. Задвижване на транспортната лента - чрез електрически двигател с вградена спирачка, при необходимост с редуктор и честотно управление. Вградената спирачка следва да не позволява връщане на материала назад по лентата и да ограничава риска от задръстване на съоръжението.

11. Управление - сигналът към вибропитателя и транспортната лента за добавяне или спиране на подаването на фаялит следва да се получава от везните за инертен материал на бетоновия възел. Да се предвиди възможност за автоматичен и ръчен режим на работа.

12. Материали за изработка - захранващият бункер следва да бъде изработен от високоустойчива на износване и триене легирана стомана. Поддържащата конструкция следва да бъде изпълнена от легирана стомана, устойчива на вибрации и механични натоварвания.

13. Изисквания към работата:
· равномерно подаване на фаялит;

· надеждно подаване от бункера към транспортната лента;

· възможност за дозиране по рецепта чрез сигнал от везните;

· предотвратяване на връщане на материала назад по лентата;

· ограничаване на задръстването;

· устойчивост на абразивно износване;

· ограничаване на разпиляване и запрашаване;

· лесно обслужване и почистване;

· безопасна експлоатация.

III.3. Общи технически характеристики и изисквания: 
1. Съоръженията следва да бъдат пригодени за работа с фаялит/железен силикат.

2. Съоръженията следва да осигуряват дозирано подаване на материала към кантарната лента/везните за инертен материал на бетоновия възел.

3. Съоръженията следва да позволяват подаване на количество фаялит по зададена рецепта.

4. Управлението на подаването следва да бъде обвързано със сигнала от везните за инертен материал на бетоновия възел.

5. Конструкциите следва да бъдат устойчиви на механични натоварвания, вибрации, абразивно износване, прах и условията на работа в производствена среда.

6. Вътрешните стени на приемните бункери следва да бъдат облицовани с ниско фрикционен полимерен материал, устойчив на износване.

7. Да се предвиди възможност за безопасен монтаж, демонтаж, ревизия, обслужване и профилактика.

8. Всички въртящи се и движещи се части следва да бъдат снабдени с подходящи предпазни елементи.

9. Електрозадвижванията следва да бъдат защитени от претоварване.

10. Да се предвиди възможност за аварийно спиране на съоръженията.

11. Да се осигури подходяща антикорозионна защита на металните повърхности.

12. Да се предвидят решения за ограничаване на разпиляването и запрашаването на материала, доколкото това е технически приложимо.

13. Съоръженията следва да бъдат проектирани така, че да осигуряват оптимизиран производствен процес и здравословни и безопасни условия на труд.

IV. ИЗПЪЛНЕНИЕ НА ПОРЪЧКАТА И ОБХВАТ НА РАБОТНАТА ДОКУМЕНТАЦИЯ ПРИ ИЗПЪЛНЕНИЕТО
След сключване на договор Изпълнителят следва да изготви документация, която се състои в разработване на компоновъчно решение, работен проект, производствена документация, изработка, доставка, тестване и предаване на двата варианта на инсталацията.

1. Компоновъчно решение за разработване на съоръженията
Следва да бъде разработено и представено компоновъчно решение, съобразено с настоящото Техническо задание, технологично-производствените изисквания на Възложителя и реалните условия за внедряване към съществуващ или новоизграден бетонов възел.

Компоновъчното решение следва да бъде представено чрез сборен чертеж на всяко съоръжение, от което е видно предвиденото устройство на инсталацията. 

Във вариант 1 компоновъчното решение следва ясно да показва начина на монтаж на приемния бункер с шнеков транспортьор в бункера заинертни материали на бетоновия възел.

Във вариант 2 компоновъчното решение следва ясно да показва начина на монтаж на приемния бункер с вибропитател и транспортна лента върху бетонна площадка и начина, по който фаялитът се подава към кантарната лента на бетоновия възел.

Компоновъчните решения следва да бъдат представени за разглеждане и съгласуване от Възложителя преди преминаване към разработване на подробните чертежи и спецификации на конструкторската документация.

2. Работен проект
Чертежите и спецификациите на конструкторската документация за инсталацията следва да бъдат в необходимия обем за производство, монтаж, изпитване и последваща експлоатация.

Работният проект за двата варианта на инсталацията следва да включва най-малко:

· сборен чертеж на съоръжението;

· детайлни чертежи на основните възли;

· чертежи на носещата конструкция;

· чертежи на монтажните и присъединителните елементи;

· спецификация на материалите;

· спецификация на покупните компоненти;

· инструкция за работа.

Работната документация следва да бъде представена и предадена на Възложителя в електронен вид във формат PDF, във формат на софтуерния продукт, на който е разработен проектът, и на хартиен носител в 3 екземпляра, ако Възложителят изиска това.

Работният проект се разглежда и приема от Работна група или упълномощени представители на Възложителя.

Проектните решения следва да бъдат икономически и технологично обосновани, съобразени с договорените финансови параметри и срока за производство.

Проектантът е длъжен при разработването да съгласува с Възложителя доставката на специфични материали, задвижвания, редуктори, вибропитатели, вибриращи системи, транспортни ленти, ниско фрикционни облицовки, защитни елементи и друго оборудване.

3. Изпълнение на поръчката
Етапи при създаването на прототипа:

- Прототипите ще бъдат разработени на база Техническото задание и технологично-производствени изисквания на Възложителя и извършените от него предварителни изследвания, изпитвания и измервания.

- Компоновъчното решение 

- Чертежите и спецификациите на конструкторската документация за инструменталната екипировка ще бъдат в необходимия обем за производство на съоръжението –детайли и технически изисквания за доставка на компоненти;

- Изработката на съоръженията следва да бъде извършена съгласно одобрените работни проекти и съгласуваната с Възложителя техническа документация. При изпълнението следва да се спазват изискванията за качество, безопасност, точност на изработката и съответствие с предназначението на съоръженията. Заваръчните съединения следва да бъдат изпълнени качествено и съобразно натоварванията на конструкцията. Остри ръбове, заусенъци и технологични дефекти следва да бъдат отстранени.

Повърхностите, които са в контакт с фаялита, трябва да бъдат изпълнени така, че да ограничават задържането на материал и да осигуряват равномерно постъпване към шнековия транспортьор или вибропитателя.

След приключване на изработката съоръженията следва да бъдат почистени, защитени от корозия, монтирани и подготвени за внедряване.

- Демонстриране на изработения прототип в реална среда. Целта на този етап е премахване на инженерния и производствения риск. За целта ще се направят тествания в реална среда на съществуващата технологична линия за производство на палети в производствената база на кандидата. Тяхната задача е да се дадат обратна връзка за функционалността му, къде срещат затруднения и т.н. Теста ще има максимум 3 етапа като след всеки етап ще се отстраняват констатираните проблеми. Те ще бъдат осъществени в рамките на изпълнението на услугата, предмет на настоящата документация.

3. Приемане на извършената работа. Качествени изисквания.
· След започване на изработката на инсталациите, Възложителят има право да следи напредъка чрез работни срещи с представители на Изпълнителя.

· Възложителят има право да посещава производствения цех/площадка на Изпълнителя с цел контрол върху спазването на одобреното техническо решение и качеството на изпълнение.

· При изпълнението следва да се влагат само качествени материали, отговарящи на съответните действащи стандарти, отраслови нормали и изискванията за съответствие.

· За вложените материали, полуфабрикати, покупни изделия и оборудване Изпълнителят следва да представи сертификати, декларации за съответствие, декларации за експлоатационни характеристики и други приложими документи.

· Изпълнителят е длъжен да покани представител на Възложителя преди закриване на елементи от конструкцията, които ще останат скрити под други части без достъп за последващ визуален оглед.

След изработката всяко съоръжение следва да премине проверка на:

· габаритни размери;

· присъединителни размери;

· качество на заваръчните съединения;

· съответствие с одобрения проект;

· антикорозионно покритие;

· функционалност на шнековия транспортьор или вибропитателя и транспортната лента;

· работа на вибриращата система;

· наличие и функционалност на предпазните елементи;

· безопасност при обслужване.

· При тестването следва да се следи за необичайни шумове, вибрации, блокиране, разцентроване, връщане на материал, разпиляване или други отклонения от нормалната работа.

· Подготовката на екзекутивна документация е ангажимент на Изпълнителя в случай на одобрени от Възложителя несъществени промени в процеса на изпълнение.

· Окончателното отчитане и приемане ще стане с окончателен приемо-предавателен протокол за изпълнените съоръжения, подписан от представители на Възложителя и Изпълнителя. От датата на подписване започват да текат гаранционните срокове, освен ако в договора не е уговорено друго.

3.2. Окончателно плащане за изработка на всяко от съоръженията
Окончателното плащане за изработка, доставка и предаване на всяко от съоръженията се извършва въз основа на следните документи:

· приемо-предавателен протокол;

· заверена от Възложителя екзекутивна документация, ако има необходимост от такава;

· документи, удостоверяващи качеството и произхода на вложените материали, полуфабрикати, покупни изделия и оборудване;

· инструкция за работа;

· гаранционни документи;

· издадена данъчна фактура от Изпълнителя.

Отстраняването на некачествено произведени съоръжения или елементи от тях, извън нормативите и изискванията, посочени в одобрения от Възложителя проект, се извършва за сметка на Изпълнителя.

“Този документ е създаден с финансовата подкрепа на Европейския фонд за регионално развитие (ЕФРР) чрез програма „Конкурентоспособност и иновации в предприятията“ 2021-2027. Цялата отговорност за съдържанието на документа се носи от „ВОДСТРОЙ ПЛОВДИВ“ АД и при никакви обстоятелства не може да се приема, че този документ отразява официалното становище на ЕФРР и Управляващия орган.“

